b'\n_START_ARTICLE_\nPelerina\n_START_PARAGRAPH_\nPeler\xc3\xadna je obla\xc4\x8dilo oziroma ogrinjalo, ki se ga oble\xc4\x8de preko ostalih obla\xc4\x8dil. Po navadi sega do pasu oziroma laktov, a se potegne do kolen, \xc4\x8de je iz blaga, ki je za de\xc5\xbe neprepustno in torej slu\xc5\xbei kot de\xc5\xbeni pla\xc5\xa1\xc4\x8d. Posebno v tem slu\xc4\x8daju ima tudi kapuco in notranje \xc5\xbeepe. Krojena je v obliki kroga, ki objame ramena in je na prsih odprt. V\xc4\x8dasih, posebno pri kratkih in le okrasnih primerih, je samo polkrog, v\xc4\x8dasih pa je pelerina celo \xc5\xa1ir\xc5\xa1a od kroga, da omogo\xc4\x8da ve\xc4\x8djo prostost rok._NEWLINE_Ime izhaja iz italijanskega pellegrina (pellegrino pomeni romar)._NEWLINE_Dolga pelerina je bila predhodnica pla\xc5\xa1\xc4\x8dev in kot taka se je splo\xc5\xa1no uporabljala. \xc5\xa0e danes je del raznih voja\xc5\xa1kih uniform, na primer uniforma italijanskih karabinjerjev konjenikov predvideva dolgo pelerino (imenovano "mantella"), ki ji je na ramenih pri\xc5\xa1ita \xc5\xa1e kratka pelerina iz nepremo\xc4\x8dljivega blaga._NEWLINE_Nenadomestna je \xc5\xa1e danes pelerina, ki slu\xc5\xbei kot de\xc5\xbeni pla\xc5\xa1\xc4\x8d, ker njena zvon\xc4\x8dasta oblika pripomore k takoj\xc5\xa1njemu odtoku de\xc5\xbenih kapljic in se tako voda ne nabira v gubah obla\xc4\x8dila. Razen tega se tudi roke ne mo\xc4\x8dijo in celo noge so bolje obvarovane pred de\xc5\xbejem. Zato jo uporabljajo predvsem ljudje, ki morajo opraviti kako nujno delo pod de\xc5\xbejem (recimo cestarji ali smetarji) in tisti, ki morajo imeti proste roke pri svojem opravilu (kolesarji, planinci). Razen tega so na razpolago tudi pelerine, ki niso predvidene za de\xc5\xbe, pa\xc4\x8d pa branijo pred druga\xc4\x8dnimi nevarnostmi, na primer take, ki so odporne proti kemijskim spojinam._NEWLINE_Kratka pelerina, ki je sicer toplo in prakti\xc4\x8dno obla\xc4\x8dilo, je ostala v spominu bolj kot modna pritiklina. Na razpolago je veliko umetni\xc5\xa1kih slik, kjer so dame upodobljene s \xc4\x8dipkasto ali krzneno pelerino. Tudi moda za mo\xc5\xa1ke ni prezrla tega modnega dodatka: \xc5\xa1e slavni Sherlock Holmes je vedno upodobljen v pla\xc5\xa1\xc4\x8du s pelerino._NEWLINE_Pelerini podobo ogrinjalo, ki je del \xc5\xa1kofovske in kardinalske obleke se imenuje Moceta._NEWLINE_Na Krasu in v Istri so do nedavnega nosile pelerino vse \xc5\xbeenske. To je bilo volneno ogrinjalo, navadno kva\xc4\x8dkano v bogatem krogu in prepognjeno, da je pokrivalo ramena in prsi v dveh slojih. Izvedba je bila silno enostavna in obi\xc4\x8dajno se je uporabljala stara volna, ki se je pridobivala s podiranjem pono\xc5\xa1enih volnenih izdelkov. Premo\xc5\xbenej\xc5\xa1e kmetice in \xc5\xa1avrinke, ki so si lahko privo\xc5\xa1\xc4\x8dile novo volno, so si tudi omislile razne vrste novih modelov, kot so jih videle pri mestnih \xc5\xbeenskah. Danes se te vrste ogrinjalo skoraj ve\xc4\x8d ne uporablja.'